Broj: 711-I-971-M-206/22-02-17

Zagreb, **19. travnja** 2022.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Davorina Ivanjeka, kao zamjenika predsjednice Povjerenstva te Tončice Božić, Aleksandre Jozić-Ileković i Tatijane Vučetić kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21., u daljnjem tekstu: ZSSI/21), **na zahtjev obveznice Dijane Hršak, ravnateljice Javne ustanove za upravljanje zaštićenim dijelovima prirode Krapinsko-zagorske županije Zagorje zeleno**,za davanjem mišljenja Povjerenstva, na 168. sjednici, održanoj **19. travnja** 2022., daje sljedeće:

**MIŠLJENJE**

**I. Temeljem članka 17. stavka 3. ZSSI/21-a, obveznica Dijana Hršak, ravnateljica Javne ustanove za upravljanje zaštićenim dijelovima prirode Krapinsko-zagorske županije Zagorje zeleno, može u sklopu projekta Grada Oroslavja  "U Službi svih nas“ sklopiti autorski ugovor s Učilištem Studium iz Osijeka te temeljem istog obavljati edukacijsku djelatnost kroz sudjelovanje na radionicama o recikliranju otpada, sustavu gospodarenja otpadom i utjecaju otpada na okoliš.**

**II. Temeljem članka 17. stavka 4. ZSSI/21-a, obveznica je u imovinskoj kartici dužna prijaviti prihode stečene od obavljanje djelatnosti iz točke I. izreke.**

Obrazloženje

Zahtjev za davanjem mišljenja Povjerenstva podnijela je Dijana Hršak, ravnateljica Javne ustanove za upravljanje zaštićenim dijelovima prirode Krapinsko-zagorske županije Zagorje zeleno. U knjigama ulazne pošte Povjerenstva zahtjev je zaprimljen 15. travnja 2022. pod poslovnim brojem 711-U-4202-M-206/22-01-2, povodom kojeg se vodi predmet broj M-206/22.

Člankom 3. stavkom 1. podstavkom 61. ZSSI/21-a propisano je da su ravnatelji javnih ustanova za upravljanje nacionalnim parkovima, parkovima prirode i/ili drugih zaštićenih dijelova prirode obveznici u smislu tog Zakona, stoga je Dijana Hršak povodom obnašanja dužnosti ravnateljice Javne ustanove za upravljanje zaštićenim dijelovima prirode Krapinsko-zagorske županije Zagorje zeleno, kojoj je jedini osnivač Krapinsko-zagorska županija, zakonska obveznica.

Člankom 8. stavcima 3. i 4. ZSSI/21-a propisano je da su obveznici u slučaju dvojbe predstavlja li neko ponašanje povredu odredba Zakona, dužni zatražiti mišljenje Povjerenstva, koje će potom dati obrazloženo mišljenje u roku od 15 dana od dana primitka zahtjeva.

U podnesenom zahtjevu obveznica traži mišljenje Povjerenstva bi li se našla u sukobu interesa ako bi putem autorskog ugovora izvan radnog vremena (vikendom ili u popodnevnim satima) radila na radionicama/edukacijama o recikliranju otpada, sustavu gospodarenja otpadom, te utjecaju otpada na okoliš. Navodi kako bi se navedene radionice organizirale u sklopu projekta Grada Oroslavja  "U Službi svih nas", na čiji se natječaj javilo Učilište Studium iz Osijeka, s kojim bi sklopila autorski ugovor.

Člankom 17. stavkom 2. ZSSI/21-a propisano je da obveznici koji profesionalno obnašaju javnu dužnost, za vrijeme njezina obnašanja ne mogu uz naknadu ili radi ostvarivanja primitka obavljati druge poslove u smislu redovitog i stalnog zanimanja osim ako Povjerenstvo, na prethodni zahtjev obveznika, ne izda prethodno odobrenje nakon što utvrdi da predmetni poslovi ne utječu na zakonito obnašanje javne dužnosti.

Sukladno članku 17. stavku 3. ZSSI/21-a, prethodno odobrenje Povjerenstva iz stavka 2. tog članka nije potrebno za obavljanje, pored ostalih navedenih, i edukacijske djelatnosti.

Prema članku 17. stavku 4. ZSSI/21-a obveznici su dužni prijaviti Povjerenstvu primitke iz stavaka 2. i 3. toga članka Zakona.

Povjerenstvo utvrđuje da sudjelovanje na radionicama o recikliranju otpada, sustavu gospodarenja otpadom te utjecaju otpada na okoliš predstavlja obavljanje edukacijske djelatnosti, koju obveznica za vrijeme obnašanja dužnosti ravnateljice može obavljati bez ikakvih ograničenja, odnosno bez prethodnog odobrenja Povjerenstva, sukladno članku 17. stavku 3. ZSSI/21-a.

Stoga obveznica Dijana Hršak za vrijeme obnašanja dužnosti ravnateljice Javne ustanove za upravljanje zaštićenim dijelovima prirode Krapinsko-zagorske županije Zagorje zeleno može u sklopu provedbe projekta Grada Oroslavja  "U Službi svih nas“ sklopiti autorski ugovor s Učilištem Studium iz Osijeka te sudjelovati na predmetnim radionicama, ali je dužna Povjerenstvu prijaviti prihode stečene od obavljanje navedene djelatnosti u imovinskoj kartici koja se podnosi Povjerenstvu sukladno odredbama ZSSI/21.

Slijedom navedenog Povjerenstvo je dalo mišljenje kao što je navedeno u izreci ovoga akta.

**ZAMJENIK PREDSJEDNICE POVJERENSTVA**

**Davorin Ivanjek, dipl. iur.**

Dostaviti:

1. Obveznica Dijana Hršak, elektroničkom dostavom
2. Objava na internetskoj stranici Povjerenstva
3. Pismohrana